  Виталий Пронин Максим Ивановез вотэсын пукисьёс «Нордический удмурт» нимын тодо.Инстаблогерез Максим Ивановез вотэсын пукисьёс «Нордический удмурт» нимын тодо. Со лэсьтэ аспӧртэмлыко видео-ос, отын егит воргорон ӟуч сямен вераське, удмурт акцентэз юромо кужмоятыса. Ужъёссэ тусвотэсын #нордическийудмурт пус улын шедьтыны луоз.  - Кинэн тон астэ лыдъяськод: вайнерен (вакчи видеосюжетъёсты лэсьтӥсен) яке видеоблогерен? - Мон асме ноку но вайнерен ӧй шӧдылы, малы ке шуоно соос ужало нимысьтыз вотэс бамын, нош мон - «Инстаграмын». Мон лэсьтӥсько скетчъёс (серемес вакчи сюжетъёс - авт.). Зэмзэ ке верано, тусвотэсын аслэсьтым бамме нуыса, мон уг турттӥськы поттыны коньдон, учкиськоды ке, сое туала куронъёсъя зол азинтыны но уг тыршиськы. Куддыръя реклама октӥсько ик. Ар куспын мынам 2 сюрс лыдӟисе люкаськиз ни. - Кытысь потӥз сыӵе тунсыко нимыд - «Нордический удмурт»?- Ваньмыз кутскиз 2008-тӥ-2009-тӥ аръёсы. Ужасько вал мон соку спорт товаръёсын вуз карись лавкаын. Стас нимо эше монэ горд йырсиё удмурт шуыса весь нима вал. Нош солэн нылашез одӥг пол вераз, кыӵе, пе, со горд, со нордической.  Со нуналысен мон асме озьы ниманы кутски.Ачим мон лымшор удмурт. Анай-атае - Кизнер ёросысь. 1980-тӥ-1990-тӥ аръёсы, куке ваньзы вордӥськем интыосысьтызы, кузь уксё утчаса, кошкылыны кутскизы, мынамъёсыз шонтӥзы Урал сьӧры. Соин ик вордски мон Тюменьын но 10 аресозь отын улӥ. Анай-атайёсы монэн ӟуч сямен гинэ вераськизы, малы ке шуоно отын удмурт эшъёссы яке бускельёссы ӧй вал. Нош песяйёсы доры бертылыкум, гуртысь пиналъёсын удмурт сямен вераськылӥ. Берло ини - университетын - удмурт одногруппникъёсыным.  Удмурт кыл секытгес ик йӧтэ. Тужгес ик - лицоя кылпумъёс пуктылыны: «бырид», «быриз», сураськисько весь. - Малы нош тон «Инстаграмез» бырйид? Мар карод, сое но ворсазы ке?- Мыным кельше «Инстаграм». Со алигес гинэ кылдӥз ай кадь но, татын адямиос «Ютубын» мында пуко ни. Тусвотэс зол азинске. Татын видеоос 1 минут гинэ мыно - вакчи дыр куспын выль ивор сярысь тодӥськод, выль мылкыд басьтӥськод, нош «Ютубын» видеоез 5-7 минут учконо.«Инстаграмез» ворсазы ке, мыным вашкала удмурт сямъя, оло, ошиськоно луоз «Роскомнадзорлэн» капкаяз. Но оскисько, со интые маке мукетсэ малпалозы. «ВКонтактее» мынам выжеме уг поты. Мон отысь иворъёсты гинэ учкылӥсько. - Видеоостэ ӟуч кылын лэсьтыса, тон удмурт вераськон манерез кужмоятӥськод. Кытысь та малпанэд кылдӥз?- Зэмзэ ке, видеоосам мон удмурт акцентэз мултэс зол висъясько, гуртъёсын но али озьы уг верасько ни. Казахъёслэн вань сыӵе ужъёссы. Отын соос туртто асьсэ акцентсэс поттыны, со адямилэсь аспӧртэм луэмзэ возьматэ шуыса. Мон малпай, асьме дорын но таӵе амалэн лэсьтэм видеоос «сииськозы», умой луоз. Со сяна, таӵе видосъёсты азьвыл нокин ӧз лэсьтылы на. Соин ик мон - азьпалан. Удмуртъёс возьдасько аспӧртэм вераськон манерзылэсь. Но мон серекъяны уг турттӥськы, та ужпум шоры адямиос мукет синмын мед учкозы. Мынам потэ возьматэме, сыӵе вераськемлэн аслаз чеберлыкез шуыса. Могдос ук со.Кин ке али но возьдаське на аслаз кылызлэсь. Со шонертэм. Возьдаськон понна Удмуртилэн историяз номыр сыӵеез ӧй вал ук. Маин удмуртъёс мукетъёсызлэсь уродэсьгес? Номырин. Иднакарысь шедьтэм арбериосты, вашкала улонэз учконо ке, удмуртъёс номырин бере ӧз кыльылэ, соослэн улонзы туж азинскемын вал. Иське, марлэсь возьдаськоно? Иське, тон анаедлэсь  яке атаедлэсь возьдаськиськод? Озьы ук пӧрме. Та сярысь ик верало мынам видеоосы. Ижын улӥсьёслэн, удмурт-а со, ӧвӧл-а, вань аспӧртэм акцентсы, мон сое кылӥсько. Озьы мон аслэсьтым вераськон манерме но серекъясько. Асме ачим серекъяны яратӥсько. Малы меда мон сыӵе чебер но шоккетӥсь? Малы ке шуоно мон удмурт. - Нош видеоостэ лэсьтыны малпанъёсыд кызьы кылдо? - Огпол малпай видос пуктыны, соку вал южтолэзь. Оло лымы усьыны кутскиз, оло зориз. Пырисько «Инстаграме» - вань адямиос, валамон, куазь сярысь туспуктэмъёссэс поттало. «Инстаграме» пырытэк, нокин но уг адӟы, дыр, ук, кызьы укно сьӧрын шаянъяське куазь! Соин ик мон шоккетыны малпай. «Ещть такие люди да…» - малпай видос пуктыны, зол удмурт акцентэн. Малпасько, нырысь та вераськон манер ик адямиослэн сюлмазы лякиськиз, собере ини - верам кылъёсы. Мынэсьтым видосме соку ик Ижысь тодмо инстаблогеръёс асьсэ бамазы пуктӥзы, соослэн 2 сюрслэсь тросгес лыдӟисьёссы - таос ик  мынэсьтым но бамме учкылыны кутскизы. О, малпасько, табере тросгес видеоос поттылоно, адямиос возьмалозы ук. Куддыр ӵем тырылӥ, куддыр толэзьёсын номыр ӧй лэсьтылы.Видосъёс шузияськыса но кылдо. Кылсярысь, барын лэсьтэмез - «ты чё, меня передразниваешь, что ли» кудӥз. Куд-огъёсыз валазы, солэн инъетэз тодмо но вуж анекдотысь басьтэмын шуыса - со анекдот могась адями сярысь, кудӥз пыре баре но сур басьтэ, нош вуз карись, сое исаса, ачиз но могаса вераське.- Тон творчество борды кыстӥськись адями. Быдэстоно малпанъёсыд вань-а?- Телешоуос выллем бадӟым проект борды мон, конечно, уг кутскы, но вань мылкыды лэсьтыны интернет сериал яке серемес детектив - «Голый пистолет», «Очень страшное кино» фильмъёс выллем, кытын Лесли Нильсен шудэ. Малпанъёс трос. Куддыръя тазьы но кемдэ: кема йӧндырыса пуконъям малпанэ кельшемысь дугдэ.Дышетскемея мон крезьгуръя дышетӥсь. Андрей Корнилов артистэн ӵош дышетским. Вот со - ӟечок, баянэн шудэ, нош мон актёре мынӥ. Удмурт кылэз умой тодысал ке, кырӟасал. Мон куке но «Теория сознания», «Мортал спирит» группаосын гитараен шудылӥ. - Ваньмыз-а пӧрме, мар чакласькод? Юрт-то-а матысь адямиосыд?- Ваньзы юрттӥсько, тунсыкъясько, «всё, тырмоз, дугды» шуисьёс ӧй вал.Куддыръя йырам малпан лыктэ: будоно, видеоосты ӟечгес лэсьтоно. Тодӥськоды-а, мар дугдытэ: куддыръя лэсьтӥськод сыӵе кельшымон видос, нош адямиослы со уг яра. Малпаськод: мар соослы кулэ на? Сыӵе ини мон: ваньзэ сюлмам басьтӥсько.Одӥг видосам мон пияш сьӧры гаражъёстӥ уйылӥськисько. Со туж малпаськытӥсь, лыдӟисьёс сьӧры уйылӥськонэз возьматэ. Мон сое пыр-поч малпай: кыӵе кадръёс луозы, кудпаласен снимать кароно. Чаляк пӧрмытӥ: йырад ваньзэ радъяськод ке, ваньмыз пӧрме. Зэмзэ вераса, мон уг басьтӥськиськы сыӵе темаос борды, кудзэ асьсэ ужъёсазы возьмато сюрс вайнеръёс. Таӵеосты пышкылыса, видосъёс лэсьтылӥсько.Нош фильмъёс сярысь верано ке, мон уг яратӥськы укыр ӟечлыко киноосты, кытын котькуд гон, йырси адӟиське. Мон гань-ганьзэгес яратӥсько, вуж плёнка вылэ пуктэмъёссэ кадь. * Нордический - француз кылысь nordique - уйпал. Уйпалан улӥсь адямилэн тусыз - ӝужыт, тӧдьы куо, югыталэс йырсиё. Максим Ивановлэн тусвотэсысь бамез: www.instagram.com/maximus_spin/Евгений Александров  Теги: Егитъёс  